钦定古今图书集成/明伦汇编/官常典/第059卷 > 常山王勃
## 钦定古今图书集成/明伦汇编/官常典/第059卷 > 常山王勃

按《汉书常山宪王传》：“初，宪王有不爱姬，生长男棁。棁
以母无宠，故，亦不得幸于王。王后修生太子勃。王内
多所幸，姬生子平、子商。王后稀得幸，及宪王疾甚，诸
幸姬侍病。王后以妒媢不常在，辄归舍医进药，太子
勃不自尝药，又不宿留侍疾。及王薨，王后、太子乃至。
宪王雅不以棁为子，数不分与财物。郎或说太子，王”
后令分棁财，皆不听。太子代立，又不收恤棁，棁怨王
后及太子。汉使者视宪王丧，棁自言宪王病时，王后、
太子不侍。及薨六日出舍，太子勃私奸，饮酒、博戏，击
筑，与女子载驰，环城过市，入狱视囚。天子遣大行骞
验问，逮诸证者，王又匿之。吏求捕，勃使人致击笞掠，
擅出汉所疑囚。有司请诛勃及宪王后修。上曰：“修素
无行，使棁陷之罪。勃无良师傅，不忍致诛。”有司请废
勿王，徙王勃以家属处房陵；上许之。勃王数月，废，国
除。